정조 19년 · 목
時至予具遠遊冠絳紗袍御內殿近侍及執事官先行四拜禮鼓三嚴乘輿由永淸門以出至降輿所降輿入明政殿庭小次時慈宮具翟衣加首餙御內殿繖扇侍衛如常儀少頃予出次執圭詣版位北向再拜宗親文武百官同凡行禮時皆如之跪搢圭承文院官陞詣殿內捧致詞函跪授承文院都提調領議政洪樂性都提調以授近侍承旨黃昇源近侍傳捧西向跪進予受之以授近侍承旨趙鎭寬近侍東向跪受還置于案禮曹正郞捧箋文函跪授承文院都提調濟用監官捧禮物函跪授濟用監提調光恩副尉金箕性近侍傳捧以進予受之以授近侍竝如上儀三叩頭三呼嵩訖執圭再拜仍詣柢迎位西向立近侍詣殿內捧致詞箋文禮物函各置龍亭由正門出予柢迎訖釋圭入小次少頃出次乘輿入永淸門至降輿所降輿入內庭時近侍隨龍亭詣閤門外捧致詞箋文禮物函授女官女官傳捧以入各置于案親上時至予執圭就拜位再拜跪典言代致詞云恭遇乾隆六十年六月十八日孝康慈禧貞宣徽穆惠嬪邸下歲回降乙節屆流虹嗣徽周室含飴漢宮掎玆邦慶我家初有樂哉今辰頌騰萬壽此誠我東方莫大之慶不勝慶抃之至賀訖予再拜跪女官讀箋曰國王某恭遇乾隆六十年六月十八日孝康慈禧貞宣徽穆惠嬪邸下慈化賁宣景祿鼎至寶齡聿回於周甲慶節載屆於誕辰此誠我東方莫大之慶不勝慶抃之至謹奉箋稱賀者某誠歡誠忭稽首稽首上言伏以化洽萱闈方騰如岡之祝籌添海屋聿回載夙之期六慶之年千載是日恭惟孝康慈禧貞宣徽穆惠嬪邸下大德必得景祿無彊垂保佑於眇躬慈天偏覆叶吉祥於儲嗣離彩增輝掎歟寶甲之光躋又値誕辰之方屆一念愛日固縟儀之待今三度周星仰睿懷之符昔惟思將順於親意乃敢節文於彝章伏念某三朝承顏一國以養瑶册祗獻於歲首曷報隆恩法宴擬擧於秋來佇伸微悃無任望天仰聖激切屛營之至謹奉箋稱賀以聞讀訖予搢圭尙記各捧致詞箋文禮物函以次跪進予受函女官對擧以次授尙宮跪置慈宮座前予執圭再拜禮畢慈宮降座尙記各捧致詞箋文禮物函以入予釋圭入小次時領議政洪樂性率文武百官在明政殿進致詞箋文表裏如儀樂性仍捧函各置龍亭詣閤門外以次授女官女官傳捧以入其致詞曰大匡輔國崇祿大夫議政府領議政兼領經筵弘文館藝文館春秋館觀象監事洪樂性等恭遇乾隆六十年六月十八日孝康慈禧貞宣徽穆惠嬪邸下震邸配德京室嗣音含章履貞慈天光臨箕疇膺福寶籌彌隆花甲屆辰百祥和融慈德愈謙聖孝益彰於千萬年受祿無疆此誠我東方莫大之慶不勝慶抃之至內閣知製敎李始源製箋文曰大匡輔國崇祿大夫議政府領議政兼領經筵弘文館藝文館春秋館觀象監事洪樂性等恭遇乾隆六十年六月十八日孝康慈禧貞宣徽穆惠嬪邸下慈化賁宣景祿鼎至寶齡聿回於周甲慶節載屆於誕辰此誠我東方莫大之慶不勝慶抃之至謹奉箋稱賀者樂性等誠歡誠忭稽首稽首伏以萱春不老仰玉度之載康花甲重回頌寶籌之彌邵慶溢宮梱歡騰寰區恭惟孝康慈禧貞宣徽穆惠嬪邸下配貳極尊受千乘養體厚坤載物之德丕贊陰功享長樂含飴之歡則篤餘慶誕膺景福之滋至用申壽祺之無疆俎建未之誕辰萬祿遐祝繼維丁之盛事百年昌期玆當小酌之進呈益仰大德之謙抑伏念樂性等幸逢洪運濩覩盛儀海屋添籌格宸孝於準四岡陵騰祝蔚輿誠於呼三無任望天仰聖激切屛營之至謹奉箋稱賀以聞內閣知製敎李始源製內閣及太學生諸道方伯居留之臣竝進箋如儀內閣箋文曰伏以九五福一曰星耀㻢初三百有六旬日回寶甲八域同喜三靈叶和恭惟孝康慈禧貞宣徽穆惠嬪邸下受上天府爲聖人毋基景命於毓慶祿綿宗祊彰徽則於含章化冒區宇虹流之昌期載屆川至之景籙方新慈心深存撝謙勉循先朝之舊典聖孝克盡愉婉親奉長樂之壽觴升恒頌聲乾坤喜氣伏念濟恭等奎璧班近雨露恩深莫不欣欣胥懽載蹈載舞但願年年今似於萬於千直閣李始源製太學箋文曰伏以春臺之午暉方舒準睈孝於東海慈宮之甲鼂誕屆獻壽觴於南山慶曠百王歡均八域恭惟主上殿下德嫓堯舜行敦閔曾千乘之養彌隆君子孝子四重之歌載播先庚後庚瑞節復回於虹流茀祿益迓於川至伏念臣等化霑周檏跡廁魯芹際三物之賓興縱乏蛾述之譽登九如之頌禱敢緩鰲忭之忱生員安鼎尹製水原留守趙心泰箋文曰進七爵於華邑歲星旣周獻萬壽於椒塗月日又屆沙麓舊甲海籌添辰恭惟孝康慈禧貞宣徽穆惠嬪邸下配貳極尊爲文王母龍袞舞彩致千乘養志之誠鶴髮含飴錫一日生聖之慶迨寶曆六旬有一猗岡祝千歲呼三伏念心泰才慙壯南心懸拱北彤庭跡廁幸際曠前之鴻休琅函手擎粗伸由中之鰲忭開城留守李冕膺箋文曰伏以瑞甲重回仰大德之必得誕辰載屆迓景祿之無疆慶溢宮闈歡均朝野恭惟孝康慈禧貞宣徽穆惠嬪邸下享一國養啓萬世休至尊稱觴藹深誠於愛日文孫舞彩符令節於流虹肆當昕庭之山呼益膺純嘏之川至伏念冕膺躬逢嘉會職忝分司擧笏鵷班倍切蹈舞之悃奉箋螭陛粗效頌祝之忱江華留守權ꞇ箋文曰伏以仰慈德之靈壽寶甲載周祝景福於誕彌吉辰方屆睿孝收感輿情胥懽恭惟孝康慈禧貞宣徽穆惠嬪邸下啓百世祥享千乘養籌添海屋値聖祖追躋之年慶流渚虹符元子篤生之日是誠千載一有之會亟擧百僚三呼之儀伏念ꞇ猥以庸愚冒居保障跡滯海國縱阻舞蹈之班心懸禁闈敢陳頌禱之語京畿監司徐有防箋文曰伏以長樂致養慈徽與宸孝而深隆寶甲重回靈籌竝離暉而俱永歲維在卯天乃用申恭惟孝康慈禧貞宣徽穆惠嬪邸下禮勤文朝運撫箕福瑶册闡嬪京之懿庶幾萬一之揄揚玉色奉觀華之筵深切千億之祈頌猗聖節屆虹流之會而寰宇溢山呼之歡伏念有防三叨旬宣一身造化春饌夏酌猥荷盛禮之周旋日升月恒竊效大庭之齊祝咸鏡監司趙宗鉉箋文曰伏以四海養以舜孝天休用申一曰膺於箕疇星回寶甲慶曠今古歡騰寰區恭惟孝康慈禧貞宣徽穆惠嬪邸下以女中堯爲聖人毋感寸草之欲報睿誠勉循於元朝撫尺衣之漸長邦庥彌光於是日玆當千載難逢之會益迓萬壽無彊之祥伏念宗鉉心懸終南跡滯關北五雲闕下縱阻呼嵩之班萬歲橋前粗效拜箋之悃平安監司金載瓚箋文曰伏以慈徽誕膺於百祥享文子備物之養寶齡克躋於再甲逢華渚生聖之辰八域同情千歲今日恭惟孝康慈禧貞宣徽穆惠嬪邸下德配震邸功育聖躬啓本支百世之基功化允符於姙姒値宗祊一有之會情文悉遵於仁元肆謙德縱靳於稱觴伊輿情普切於飾慶伏念載瓚跡滯藩闑誠懸軒墀瞻奎閣於五雲耶堪戀結之悃守箕封於千里粗伸蹈抃之忱江原監司李秉鼎箋文曰伏以海籌望七頌方騰於日升岡祝呼三節又屆於電斗建未維夏回甲令辰恭惟孝康慈禧貞宣徽穆惠嬪邸下受文三朝亨箕五福壽域之春暉彌永繼盛事於前丁儲闈之慶節相符毓餘祉於元子玆當宋殿進蟠挑之日益膺周家詠綿瓞之休伏念秉鼎屬耳東來懸心北極寶㜈之祥光入望跡雖阻於鵷趨琅亟之賀儀祗擎誠自切於鰲抃黃海監司徐邁修箋文曰伏以鳳曆回流虹之節添寶齡於海籌龍樓篤愛日之誠擧縟儀於岡祝恭惟孝康慈禧貞宣徽穆惠嬪邸下垂裕文孫嗣徽聖母萬斯千天休鼎至德彌邵於止慈六旬一星甲復回慶無疆於受祉猗令辰方屆於誕彌伊茀祿益祈於滋臻伏念邁修跡滯西藩心懸北闕慈慶門外縱阻蹈舞之班長安日邊遙切頌祝之悃忠淸監司柳焵箋文曰伏以晨昏享怡愉之養寶籌方隆歲籥回誕彌之期縟禮斯擧年是舊甲慶最令辰恭惟孝康慈禧貞宣徽穆惠嬪邸下周邸定祥堯宮毓聖天監在文王之初載展也設帨之肇休日運啓神孫之篤生猗歟含飴之同樂玆當時候鑽索柘之際益膺景福茂松栢之詩伏念焵戀闕素心按臬屬耳陛辭適在於是月幾多久未出之思庭儀遙想於斯晨徒切祝無疆之悃全羅監司徐鼎修箋文曰伏以駐長春於萱暉九五福曰壽按寶曆於花甲億萬年無疆聖君奉觴文孫舞彩恭惟孝康慈禧貞宣徽穆惠嬪邸下克迓景命誕敷慈功丹扆篤順志之誠忠養備至靑邸供含飴之樂慶辰同符肆縟儀載擧於大庭猗衆祥竝湊於是日伏念鼎修自閫而臬以罪爲榮星拱北辰每結瞻天之至願地近南極敢獻如月之祥光慶尙監司李泰永箋文曰伏以祝純嘏於山斗萱暉彌長添寶齡於海籌花甲載屆六月是日千歲爲春恭惟孝康慈禧貞宣徽穆惠嬪邸下養受三朝慈覆一國聖母之徽音式嗣壽曜交輝文孫之誕辰相符明離啓運玆當八域之同慶益仰百福之用休伏念泰永北望五雲南來千里跡阻慈慶門外瞻玉樓而懸誠神馳舞蹈班中奉瑶函而攅手寧邊府使徐榮輔箋文曰伏以寶㜈回篤降之期大歲在卯萱闈駐可愛之日是月令辰八域歡聲九重喜氣恭惟孝康慈禧貞宣徽穆惠嬪邸下大德必得長發其祥聖孝致康寧之祺惟天命吉慶節啓熙洽之運前星同輝肆當呼嵩之載成益膺如川之方至伏念榮輔幸際壽域遂及微私推慈恩之春噓若有一身偏被想仙班之曉集恨未千里奮飛